钦定古今图书集成/明伦汇编/氏族典/第433卷 > 《廖用贤尚友录》 > 鲍永
## 钦定古今图书集成/明伦汇编/氏族典/第433卷 > 《廖用贤尚友录》 > 鲍永

按《后汉书鲍永传》：“永字君长，上党屯留人。父宣，哀帝
时任司隶校尉，为王莽所杀。永少有志操，事后母至
孝。初为郡功曹，莽以宣不附己，欲灭其子孙。都尉路
平承望风旨，规欲害永。太守苟谏拥护，召以为吏，常
置府中。及谏卒，路平遂收永弟升。太守赵兴到，敕县
出升，复署永功曹。永举秀才，不应。更始二年征，再迁”
尚书仆射，行大将军事，持节将兵安集河东、并州朔
部，更始封为中阳侯。光武即位，征永诣行在所，即拜
谏议大夫。时董宪裨将屯兵于鲁，侵害百姓，乃拜永
为鲁郡太守。永到，击讨，大破之，封关内侯，迁扬州牧。
遭母忧去官。建武十一年，征为司隶校尉。后大司徒
韩歆坐事，永固请之，不得，以此忤帝意。出为东海相。
拜兖州牧。视事三年卒。